ED

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 25 Σεπτεμβρίου 2024

**Επίσημη επίσκεψη της Υπουργού Πολιτισμού Λίνας Μενδώνη στη Ν. Κορέα**

Στο πλαίσιο της επίσημης επίσκεψης που πραγματοποιεί η Υπουργός Πολιτισμού Λίνα Μενδώνη στη Σεούλ, είχε σειρά συναντήσεων συνεργασίας με τις Διοικήσεις του Εθνικού Μουσείου της Ν. Κορέας, του National Palace Museum, του Gyeongbokgung και του Leeum Museum. Το κύριο θέμα στις συγκεκριμένες συναντήσεις ήταν η εκκίνηση συνεργασίας των Μουσείων αυτών με τα ελληνικά κρατικά και δημόσια μουσεία, η ανταλλαγή καλών πρακτικών, τεχνογνωσίας και εμπειρογνωμόνων.

Η Λίνα Μενδώνη πραγματοποίησε επίσκεψη εργασίας στο Jongmyeo Shrine, στο οποίο εκτελούνται από το 2020 μεγάλης κλίμακας εργασίες συντήρησης και αποκατάστασης. Το ιερό, το οποίο είναι ενταγμένο στον Κατάλογο Παγκόσμιας Κληρονομιάς της UNESCO είναι αφιερωμένο στη λατρεία των λαοφιλών βασιλέων και βασιλισσών της Δυναστείας Joseon (1392-1910). Το ιερό ιδρύθηκε στον ύστερο 14ο αι., καταστράφηκε κατά την 35ετή ιαπωνική κατοχή, στον 16ο αι. και ξανακτίστηκε στον πρώιμο 17ο αι., ενώ φέρει και κάποιες υστερότερες επεκτάσεις. Προηγήθηκε της αυτοψίας στο εργοτάξιο, εκτενής ανταλλαγή απόψεων με τους ειδικούς επιστήμονες για τον τρόπο συντήρησης και αποκατάστασης μεγάλων ξύλινων κατασκευών.

Η Λίνα Μενδώνη απέτισε φόρο τιμής και κατέθεσε στεφάνι στο War Memorial στη μνήμη των 194 Ελλήνων στρατιωτών και αξιωματικών πεσόντων στον πόλεμο της Κορέας. Ακολούθως, επισκέφθηκε τη Βιβλιοθήκη και το Μουσείο του War Memorial όπου εκτίθενται ενθυμήματα της συμμετοχής των Ελλήνων Στρατιωτικών στον Πόλεμο.

Την Υπουργό Πολιτισμού στην επίσκεψή της συνοδεύουν η Πρέσβης της Ελλάδας στη Σεούλ Αικατερίνη Λούπα, η Γενική Διευθύντρια Αρχαιοτήτων και Πολιτιστικής Κληρονομιάς Δρ Ολυμπία Βικάτου και στελέχη του ΥΠΠΟ.